《十字碑》
清代·王恩浩

江上麒麟几高冢，大节如山摇不动。十丈丰碑表墓门，幽光能贲泉台宠。

十字乃出尼父手，二千年来骨不朽。特笔能存让国心，片石争得名山寿。

字迹剥落苔藓青，拿攫犹作蛟龙形。阳冰之篆斯邈隶，对此不觉成蝘蜓。

小儒目论好苛细，真赝往往以臆计。辙迹纵云未至吴，千里何难尺书寄。

观乐久流上国声，表微讵悖春秋意。讫今访古蓉江湄，字青石赤形模奇。

若非至圣亲题字，安得风雷护断碑。

作者简介：字颂平，宣统二年热河大学毕业，光绪丁酉举人。颂平孝廉博雅淹通，尤精史学，即与之谈野乘亦原原本本，殚见洽闻，首尾不遗一字，余为心折。诗非所擅场，然偶一为之，亦典雅有则。著有《严恕斋诗文集》二卷，惜年甫五十遽卒。